April 27th, 2016

În atenția: Ingrid Deltenre, General Director European Broadcasting Union

Jon Ola Sand, Executive Supervisor of the Eurovision Song Contest

Martin Österdahl, Executive Producer of the 2016 Eurovision Song Contest

Subiect: Participarea României la Eurovision 2016

Stimată doamnă Deltenre,

Vă scriem pentru a vă oferi sprijinul nostru în găsirea unei soluții care să permită participarea României la ediția Eurovision din acest an.

Ca titlu de introducere, PRO TV a fost lansat în anul 1995 și este grupul de televiziune lider în România, cu o medie de 31% cotă de piață în prime time în 2015. Prin difuzarea unei game largi de programe culturale, de divertisment și sport, precum și a informației independente, PRO TV susține diversitatea și pluralitatea în societatea românească. În ceea ce privește comunitățile de români din întreaga lume, ne dorim să promovăm intens România în afara graniței și, în mod special, integrarea acesteia în comunitatea europeană.

Suntem de părere că excluderea României din competiția Eurovision afectează, în primul și în primul rând, cetățenii români și pe artistul Ovidiu Anton, căruia aceștia i-au urmărit întreg parcursul în competiție. România are o puternică legătură emoțională cu acest concurs, legătură care a pornit chiar din primii ani după revoluție, participarea la acest concurs fiind percepută ca o dovadă a includerii în comunitatea europeană.

Telespectatorii din România l-au ales pe Ovidiu Anton să fie reprezentantul țării la Stockholm, iar momentul pregătit de el este așteptat de întreaga țară. Piesa “Moment of Silence” vorbeşte despre importanța unui sistem politic corect și imparțial, un subiect de actualitate, care este prezent în lupta românilor împotriva corupției. Excluderea din competiția de la Stockholm, din motive care nu au legătură cu persoana lui Ovidiu Anton sau cu participarea României în general, reprezintă o mare dezamăgire pentru Ovidiu și pentru susținătorii săi din România, după toate eforturile depuse pentru a ajunge în acest punct.

Având în vedere cele de mai sus, prin difuzarea acestui eveniment, PRO TV este pregătit să le dea românilor și lui Ovidiu posibilitatea să facă parte din acest concurs european. Vă invităm să căutăm împreună o soluție rapidă și pragmatică pentru susținerea lui Ovidiu în participarea la evenimentul de la Stockholm și continuarea tradiției Eurovision în România.

În această privință, am aprecia deschiderea dumneavoastră de a colabora cu noi. Eu și Ovidiu suntem disponibili oricând pentru a discuta mai departe, chiar dacă timpul rămas până la eveniment este scurt, și sperăm să găsim împreună o modalitate realistă prin care Ovidiu să rămână în concurs.

Sperăm ca, împreună, să le putem da curând românilor o veste bună în această privință.

Cu stimă,

Aleksandras Cesnavicius,

CEO PRO TV SRL